ประกันวินาศภัยอืดโตไม่ถึง1%
ประกันวินาศภัยเหนื่อย ไตรมาสแรกโตไม่ถึง 1% รับผลเศรษฐกิจฝืด คาดเริ่มไตรมาส 3 ฟื้นตัวได้
13 เม.ย. 2558

ประกันวินาศภัยเหนื่อย ไตรมาสแรกโตไม่ถึง 1% รับผลเศรษฐกิจฝืด คาดเริ่มไตรมาส 3 ฟื้นตัวได้
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ธุรกิจประกันวินาศภัยยังคงได้รับผลกระทบจากภาวะเศรษฐกิจทำให้ไตรมาสแรกปีนี้ เติบโตไม่ถึง 1% แต่ในส่วนของธุรกิจประกันชีวิตยังคงเติบโตได้อย่างต่อเนื่องประมาณ 9% 
“ธุรกิจประกันจะได้รับผลกระทบตามมาทีหลัง ไม่ว่าภาวะเศรษฐกิจนั้นจะดีหรือไม่ดี เช่น ถ้าเศรษฐกิจของประเทศเติบโตดี มีการลงทุนมาก ประกันก็ได้ประโยชน์ แต่ถ้าเศรษฐกิจมีปัญหาเติบโตน้อย ตัวเลขจีดีพีต่ำ ประกันก็แย่ไปด้วย ซึ่งไตรมาสแรกที่ผ่านมาก็เริ่มส่งผลแล้ว” นายประเวช กล่าว 
ทั้งนี้ ในส่วนของธุรกิจประกันชีวิตยังคงได้รับผลดีจากการตื่นตัวเรื่องสังคมผู้สูงอายุและการดูแลเรื่องสุขภาพ ทำให้คาดว่าปีนี้เบี้ยประกันชีวิตยังคงเติบโตไม่ต่ำกว่า 10% แต่คาดว่าหลังจากนี้ ประมาณไตรมาส 3 และ 4 ตลาดประกันวินาศภัยจะเริ่มฟื้นตัว ทำให้ปีนี้เติบโตได้ประมาณ 7.6% หรือ 2 เท่าของจีดีพี ซึ่งเป็นผลมาจากการกระตุ้นเศรษฐกิจของภาครัฐ โดยเฉพาะเรื่องการก่อสร้างโครงการพื้นฐานขนาดใหญ่
อย่างไรก็ตาม ในส่วนของ คปภ.เองก็จะใช้ช่วงเวลานี้สร้างความมั่นคงให้กับอุตสาหกรรมและผลักดันกรมธรรม์สำหรับรายย่อยหรือไมโครอินชัวรันส์ทุกรูปแบบเข้าถึงประชาชนให้ได้ โดยปีนี้ตั้งเป้าไว้ไม่ต่ำกว่า 1 ล้านกรมธรรม์ให้ได้ ไม่ว่าจะเป็นกรมธรรม์ประกันภัย 200 การประกันอุบัติเหตุส่วนบุคคล (PA) สำหรับรายย่อย การประกันอัคคีภัยที่อยู่อาศัยแบบประหยัดสำหรับรายย่อย การประกันภัยท่องเที่ยวสุขใจสำหรับรายย่อย การประกันชีวิตแบบชั่วระยะเวลาประเภทสามัญ และการประกันภัยข้าวนาปี 
นอกจากนี้ ยังอยู่ระหว่างร่วมมือกับกระทรวงการท่องเที่ยวและกีฬา เพื่อผลักดันรูปแบบการประกันภัยให้กับธุรกิจรถเช่าท่องเที่ยว ซึ่งจะคล้ายกับเจ็ตสกีที่ต้องมีประกันความคุ้มครองให้กับนักท่องเที่ยวควบคู่ไปกับการออกใบอนุญาต